Vyfjarige met breintumor glo deur ouers “ontvoer”Ashya King en sy ma, Naghemeh King Foto: Facebook ŉ Vyfjarige seuntjie van Engeland met ŉ breintumor wat sonder dokters se toestemming uit ŉ hospitaal geneem is, kan moontlik nou in Spanje wees. Die polisie in Engeland het Saterdag gesê hy het “positiewe inligting” ontvang dat Ashya King en sy gesin in die Marbella-gebied in Spanje kan wees. Ashya se ouers is Jehovah se Getuies en hulle het hom Donderdag sonder toestemming uit ŉ hospitaal in die suide van Engeland geneem en glo met ŉ veerboot na Frankryk gereis. Die polisie in Frankryk en Engeland is op soek na die kind en ŉ Franse staatsaanklaer het gesê die kind is effektief “ontvoer”. Interpol het ook ŉ kennisgewing van ŉ vermiste persoon uitgestuur op versoek van die Britse polisie. Hulle het ook gewaarsku dat die batterye van sy voedingstelsel teen Vrydag pap sou wees. “Ons is desperaat om Ashya op te spoor,” het Chris Shead, adjunkhoof van die polisie in Hampshire, van waar die seun geneem is, gesê. “Dit is baie belangrik dat ons hom opspoor en seker maak dat hy mediese behandeling ontvang.” Shead het gesê dit is nie duidelik of die King-gesin enige spaarbatterye vir die masjien het wat kos aan Ashya verskaf nie en dit is ook nie duidelik of hulle weet hoe om die battery te herlaai nie. Die seuntjie het sewe dae gelede ŉ groot operasie ondergaan. Jehovah se Getuies is daarvoor bekend dat hulle, weens godsdienstige oortuigings, nie bloedoortappings aanvaar nie. Hulle aanvaar ander mediese prosedures.